**Ministru kabineta noteikumu projekta “Humānās palīdzības saņemšanas un sniegšanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Civilās aizsardzības un katastrofas pārvaldīšanas likuma 24.panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016.gada 1.oktobrī stājās spēkā Civilās aizsardzības un katastrofas pārvaldīšanas likums. Saskaņā ar Civilās aizsardzības un katastrofas pārvaldīšanas likuma 24.panta ceturto daļu Ministru kabinetam tiek dots uzdevums noteikt humānās palīdzības saņemšanas un sniegšanas kārtību.  Ņemot vērā minēto, ir sagatavots Ministru kabineta noteikumu projekts “Humānās palīdzības saņemšanas un sniegšanas kārtība” (turpmāk – Noteikumu projekts).  Sagatavojot Noteikumu projektu, izmantota Valsts ugunsdzēsības un glābšanas dienesta (turpmāk – VUGD) uzkrātā pieredze, kā arī citu institūciju sadarbības pieredze humānās palīdzības saņemšanā un sniegšanā katastrofas un to draudu gadījumā vai krīzes situācijās.  Humānā palīdzība vai tās termins citos tiesību aktos nav skaidrots vai definēts. Eiropas Savienība (turpmāk – ES) kolektīvi ar tās dalībvalstīm ir lielākais humānās palīdzības sniedzējs pasaulē, un humānās palīdzības īstenošanai (galvenokārt trešajām valstīm) tiek nodrošināta palīdzība finansējuma, preces vai pakalpojumu, vai tehniska palīdzības veidā, kuru katastrofas, to draudu un krīzes situācijā cietušai valstij sniedz ar ES dalībvalstu, starpvalstu organizāciju, starptautisko organizāciju un nevalstisko organizāciju atbalstu. Arī šo Noteikumu projekta kontekstā humānā palīdzība ir starptautiski īstenots atbalsta un palīdzības pasākumu kopums, ko palīdzības sniedzējs (valsts, starpvalstu organizācija vai starptautiska organizācija) brīvprātīgi un bez atlīdzības sniedz valstij, kuru ietekmē katastrofa, krīzes situācija vai to draudi. Savukārt saskaņā ar Civilās aizsardzības un katastrofas pārvaldīšanas likuma 1.panta 13.punktu starptautiskā palīdzība ir tādu pasākumu kopums, kuri tiek veikti, lai pēc iespējas ātrāk reaģētu uz katastrofām un likvidētu to sekas, respektīvi, nodrošinātu katastrofas sākuma stadijā nepieciešamo civilās aizsardzības atbalstu, piemēram, zemestrīces gadījumā no citām valstīm pieprasītu un saņemtu konstrukciju stabilitātes un novērtējuma ekspertus, atbilstoši Starptautiskās meklēšanas un glābšanas padomdevēju grupas (INSARAG) darbības vadlīnijām[[1]](#footnote-1) sertificētas meklēšanas un glābšanas vienības, Pasaules veselības organizācijas vadlīnijām sagatavotus medicīniskos punktus, kuri spēj veikt ķirurģiskas manipulācijas lauku apstākļos u.c. resursi, vienības un eksperti. Ārlietu ministrija norādījusi, ka Latvijā humānās palīdzības sniegšanai nav atvēlēta atsevišķa budžeta līnija[[2]](#footnote-2), bet humānās palīdzības darbības nodrošināšana ir balstīta uz normatīvajos aktos noteikto kārtību, kas izriet no Ministru kabineta 2009.gada 30.jūnija noteikumiem Nr.659 “Humānās palīdzības saņemšanas un sniegšanas kārtība” un kuru plānots aizvietot ar šo Noteikumu projektu.  Noteikumu projektā ietvertā kārtība paredz, kā tiek nodrošināta humānās palīdzības saņemšana vai sniegšana katastrofas vai katastrofas draudu gadījumā, tajā skaitā krīzes situācijās. Terminu “krīzes situācija” lieto starptautiskās organizācijas, apzīmējot karadarbības, pilsoņu nemieru un liela mēroga personu migrācijas vai pārvietošanas situācijas, kurām par cēloni bijušas sarežģīta vai nestabila politiskā, ekonomiskā vai drošības vide (citos gadījumos to veicinājusi dabas katastrofa), un tās radījušas draudus cilvēku dzīvībai. Par piemēru var minēt Ukrainas karadarbības konfliktu, Sīrijas pilsoņu karš un migrācijas situācijas, 2010.gada zemestrīce Haiti - visas šīs situācijas prasījušas masveida iedzīvotāju pārvietošanu vai migrāciju (valsts iekšienē vai ārpus tās robežām) un humānās palīdzības nepieciešamību.  Noteikumu projekts paredz humānās palīdzības saņemšanas kārtību situācijās, kad Latvijā ir notikusi katastrofa (vai pastāv tā draudi) vai krīzes situācija, kad objektīvu apsvērumu dēļ atbildīgajam katastrofas pārvaldīšanas subjektam nav pietiekamu spēju, lai nodrošinātu katastrofas pārvadīšanas pasākumu īstenošanu, kā arī nodrošinātu cilvēku minimālās pamatvajadzības, glābtu cilvēku dzīvības, apturētu vai mazinātu katastrofas radītās sekas. Pieredze ir parādījusi, ka arī attīstītās ES valstis katastrofu, to draudu vai krīžu gadījumā var nonākt situācijās, kad ir nepieciešams lūgt starptautiskās sabiedrības atbalstu un pieprasīt humāno palīdzība. Piemēram, ES bēgļu krīzes ietvaros Latvija sniegusi humānās palīdzības atbalstu materiālā veidā citām ES dalībvalstīm – Bulgārijai[[3]](#footnote-3), Slovēnijai[[4]](#footnote-4) un Grieķijai[[5]](#footnote-5).  Noteikumu projektā atbildīgās ministrijas lomas noteikšana ir balstīta uz Civilās aizsardzības un katastrofas pārvaldīšanas likumā noteikto katastrofas pārvaldīšanas subjektu iedalījumus. Piemēram, akūta respiratorā vīrusa saslimšanas un pandēmiskās gripas uzliesmojuma gadījumā, humānās palīdzības saņemšanas pieprasījuma informāciju Krīzes vadības padomei sagatavos un iesniegs Veselības ministrija, bet jūras piesārņojuma gadījumā tā būs Aizsardzības ministrijai.  Noteikumu projekts paredz, ka par humānās palīdzības saņemšanu lemj Ministru kabinets, kura lēmums ir balstīts uz Krīzes vadības padomes priekšlikumu un atbildīgās ministrijas (katastrofas pārvaldīšanas subjekta) sniegto informāciju par humānās palīdzības saņemšanas nepieciešamību, tā veidu, apjoms un provizoriskām izmaksām (izmaksas, kas saistītas ar humānās palīdzības loģistikas jautājumiem – piegāde, saņemšana, transportēšana, izplatīšana, izdale u.c.). Lai veicinātu lēmuma pieņemšanas procesu, Noteikumu projekts paredz skaidri noteikt, ka atbildīgā ministrija ir humānās palīdzības pieprasīšanas un saņemšanas pasākumu īstenošanas vadītājs un koordinators, kas ietver muitas formalitāšu kārtošanu un dokumentu iesniegšanu muitas iestādē. Bet ņemot vērā to, ka katastrofas raksturs un apmērs var ietvert arī citu nozares ministriju kompetences, Ministru kabineta lēmumā norāda arī līdzatbildīgās institūcijas. Nozīmējot līdzatbildīgās institūcijas, humānās palīdzības saņemšanas gadījumā, tiek panākta savstarpēji koordinēta darbība un informācijas apmaiņa starp atbildīgo ministriju un citām institūcijām, koordinēta pasākumu izpilde, novērsta darbības dublēšanās, kā arī atbilstoši nozarei piekritīgu jautājumu risināšana. Attiecībā uz provizoriskajām izmaksām, kuras var veidoties saņemot humāno palīdzību, tās ir saistītas ar konkrētās katastrofas, to draudu vai krīzes situācijas raksturu un apmēru, kā arī saņemtās humānās palīdzības apmēru un veidu. Neskatoties uz to, ka humānā palīdzība var tikt saņemta bez atlīdzības pieprasījuma no palīdzības sniedzēja puses (valsts, starpvalstu organizācijas vai starptautiskās organizācijas), papildus izmaksas var veidot loģistikas pasākumi, kas saistīti ar palīdzības saņemšanu, uzskaiti, transportēšanu, uzglabāšanu, izdali, iesaistīto cilvēkresursu izmantošanu u.c. pasākumiem.  Lai nodrošinātu vienotu un saskaņotu informācijas apriti par humānās palīdzības pieprasīšanu un saņemšanu, kas attiecas uz sadarbību ar starpvalstu sadarbības līguma institūcijām, Apvienoto Nāciju Organizācijām (turpmāk – ANO), ES, Ziemeļatlantijas līguma organizācijām (turpmāk – NATO), šo informācijas apriti nodrošina valsts civilās aizsardzības kontaktpunkts. Šobrīd šos uzdevumus, kas attiecas uz informācijas apmaiņu ar ES, NATO un starptautisko organizāciju reaģēšanas un koordinēšanas centriem, un ārvalstīm nodrošina VUGD. Bet atbilstoši Civilās aizsardzības un katastrofas pārvaldīšanas likuma 8.panta otrās daļas 6.punktam, Ministru kabinetam ir dots deleģējums izdod Ministru kabineta noteikumus par valsts civilās aizsardzības kontaktpunkta izveidošanas kārtību, tā uzdevumiem, tiesībām un sadarbību ar reaģēšanas un koordinēšanas centriem, starptautiskajām organizācijām un ārvalstīm. VUGD izstādās Civilās aizsardzības un katastrofas pārvaldīšanas likumā minēto Ministru kabineta noteikumu projektu par valsts civilās aizsardzības kontaktpunktu, kuru būs paredzēta tā izveidošanas kārtība, uzdevumi, tiesības un sadarbības kārtība.  Valsts civilās aizsardzības kontaktpunktam humānās palīdzības pieprasīšanas gadījumā ir jākalpo par centrālo informācijas apmaiņas punktu arī gadījumos, ja atbildīgā ministrija izmanto savā nozarē esošos saziņas un komunikācijas kanālus ar ES, NATO un starptautiskām organizācijām, vai arī sazinoties ar starpvalstu divpusējo vai daudzpusējo līguma pusēm. Atbildīgā ministrija (tajā skaitā starpvalstu divpusējo vai daudzpusējo līgumā kompetentā institūcija) nodrošina to, ka visas darbības un informācijas aprite ar ES, NATO un starptautiskām organizācijām, kas saistīta ar humānās palīdzības pieprasīšanu, vienlaicīgi tiek nodota arī valsts civilās aizsardzības kontaktpunkta rīcībā. Šāda pieeja nodrošinās koordinētu un izsekojamu informācijas apriti, nodrošinās visaptverošu informācijas kopumu vienuviet, un nepieciešamības gadījumā būs iespēja šo informāciju izmantot Ministru kabinetā lēmuma pieņemšanas procesā, vai arī atbildīgai ministrijai sagatavojot informāciju Krīzes vadības padomei par humānās palīdzības saņemšanas veiktajiem pasākumiem.  Kā rāda esošā prakse pasaulē, tad humānās palīdzības atbalsts bieži tiek sniegts finansiālās palīdzības veidā[[6]](#footnote-6), tādēļ arī Noteikumu projekts paredz, ka humānās palīdzības ietvaros atbildīgai ministrijai saņemot finansiālu palīdzību, tā nodrošina konta atvēršanu Valsts kasē. Tādā gadījumā atbildīgā ministrija atver kontu Valsts kasē un rīkojas atbilstoši Ministru kabineta 2012.gada 5.jūnija noteikumu Nr.387 “Kārtība, kādā Valsts kase nodrošina maksājumu pakalpojumu sniegšanu” noteiktai kārtībai. Noteikumu projekts nosaka, ka Ministru kabinets ir tiesīgs lemt un pieņemt lēmumu par humānās palīdzības (finansiālās palīdzības) izlietojumu.  Noteikumu projekts paredz, ka Ministru kabinets, nepieciešamības gadījumā, var uzdot Ārlietu ministrijai nodrošināt humānās palīdzības pieprasījuma nosūtīšanu iespējamiem humānās palīdzības sniedzējiem, izmantojot diplomātiskos kanālus.  Noteikumu projekts paredz, ka atbildīgā ministrija sadarbībā ar līdzatbildīgām institūcijām, ne vēlāk kā 30 dienas pēc humānās palīdzības saņemšanas, sagatavo un iesniedz informāciju Krīzes vadības padomē par humānās palīdzības saņemšanas gaitu, secinājumiem un priekšlikumiem. Tas ir būtiski, lai pēc humānās palīdzības saņemšanas varētu kritiski izvērtēt atbildīgās ministrijas esošās spējas, pasākumu pilnveidošanas iespējas, resursus un sadarbības iespējas, un meklētu risinājumus, lai turpmāk izvairītos no nepieciešamības pieprasīt humāno palīdzību.  Noteikumu projektā ir noteikts, ka Valsts ieņēmumu dienesta muitas iestādes nodrošina humānās palīdzības ārpus kārtas muitas kontroli un humānās palīdzības sūtījumus atbrīvo no ievedmuitas, ņemot vērā tieši piemērojamos Eiropas Savienības normatīvos aktus, kuri paredz atbrīvojumu no muitas nodokļa. Šāda pieeja un prakse tiek atzīta un noteikta ES vadlīnijās “ES uzņemošās valsts atbalsta vadlīnijas”[[7]](#footnote-7) un Ženēvas konvencijas dalībvalstu pieņemtajās vadlīnijās “Vadlīnijas par starptautiskās palīdzības saņemšanu katastrofu novēršanai un seku likvidēšanai veicināšana”[[8]](#footnote-8), kuros minētie ieteikumi attiecībā uz nodokļiem paredz, ka palīdzības saņēmējvalstij būtu jānodrošina, ka valstis vai humanitārās organizācijas, kas sniedz palīdzību, ir atbrīvotas no pievienotās vērtības nodokļa, kā arī citiem nodokļiem un nodevām. Savukārt, attiecībā uz precēm, atbrīvojumu no ievedmuitas nodokļa paredz ES Padomes 2009.gada 16.novembra regula (EK) Nr.1186/2009, ar kuru izveido Kopienas sistēmu atbrīvojumiem no muitas nodokļiem. Regula paredz atbrīvojumu no ievedmuitas nodokļa precēm labdarības vai filantropiskām organizācijām un nelaimē cietušajiem.  Attiecībā uz humānās palīdzības sniegšanu Noteikumu projekts paredz kārtību, ja katastrofas, to draudu vai krīzes situācijā nonākusī valsts ir izteikusi lūgumu pēc palīdzības. Noteikumu projekts paredz, ka humānās palīdzības lūgšanu var izteikt arī starptautiskā organizācija. Tas balstīts uz iepriekšējo pieredzi no katastrofām trešajās valstīs, kur dabas katastrofu vai konflikta situācijās nonākušajā valstī nav skaidra valsts vara un pārvalde institūcija, kura ir lemtspējīga. Ir valstis, kurās starptautisko organizāciju klātbūtne un darbība nodrošina nozīmīgu atbalstu, un tās nodrošina ilglaicīgu starptautisko programmu īstenošanu, tādēļ arī starptautiskām organizācijām ir iespēja lūgt starptautisko palīdzību, ja valsti skārusi katastrofa vai krīzes situācija vai to draudi. Šādās situācijas ir svarīgi ievērot arī subsidiaritātes principu un neiejaukties citu valstu iekšējās darbībās, izņemot gadījumus, kad tā lūgusi palīdzību. Piemēram, Latvija ir nodrošinājusi un sniegusi humāno palīdzību Gruzijai karadarbības izraisīto seku pārvarēšanai un Ukrainai akūta respiratorā vīrusa saslimšanas un pandēmiskās gripas (H1N1) izraisīto seku ierobežošanai un likvidēšana[[9]](#footnote-9), kā arī karadarbību seku pārvarēšanai[[10]](#footnote-10).  Noteikumu projekts paredz, ka humānās palīdzības lūguma gadījumā, sākotnējā komunikācija un informācijas apmaiņa par palīdzības lūgumu no katastrofas, to draudu vai krīzes situācijas pārņemtās valsts norit starp valsts civilās aizsardzības kontaktpunktu un atbildīgo ministriju. Civilās aizsardzības kontaktpunkts ikdienā nodrošina informācijas apmaiņu ar ES, NATO un starptautiskām organizācijām, un arī humānās palīdzības lūgumi tiek sūtīti caur šiem informācijas kanāliem. Statistika parāda, ka caur Kopienas civilās aizsardzības mehānismu katastrofās cietušās valstis ir pieprasījušas starptautiskās sabiedrības iesaisti, lūdzot palīdzību. Piemēram, no 2009.-2014.gadam vidēji gadā Kopienas civilās aizsardzības mehānisms ticis aktivizēts 22 reizes[[11]](#footnote-11). Pieredze no iepriekšējiem palīdzības pieprasījumiem parādījusi, ka katastrofās cietušās valstis izmanto arī diplomātiskos kanālus, kā arī ES, NATO un starptautisko organizāciju komunikācijas kanālus, lai pieprasītu starptautiskās palīdzības iesaisti. Ministru kabineta 2009.gada 30.jūnija noteikumi Nr.659 “Humānās palīdzības saņemšanas un sniegšanas kārtība” nosaka, ka par humānās palīdzības sniegšanu atbildīgā institūcija ir Ārlietu ministrija. Tomēr pieredze liecina, ka starptautiskās palīdzības lūgumi aptver plašu vajadzību spektru, kas prasa dažādu jomu ekspertu zināšanas, lai izvērtētu Latvijas iespējas sniegt vispiemērotāko palīdzību, kā arī Ārlietu ministrijas rīcībā nav materiālo izpildes instrumentu palīdzības sniegšanai. Ņemot vērā minēto, noteikumu projekts paredz, ka Valsts civilās aizsardzības kontaktpunkts, saņemot humānās palīdzības lūgumu no valsts vai starptautiskās organizācijas par katastrofas, tās draudu gadījumu vai krīzes situāciju, šo informāciju nekavējoties nodod atbildīgai ministrijai (atbilstoši katastrofas raksturam), kura arī attiecīgi organizē, vada un koordinē ar humānās palīdzības sagatavošanu un nosūtīšanu saistīto pasākumu īstenošanu.  Noteikumu projekts paredz, ka atbildīgā ministrija izvērtē saņemto humānās palīdzības lūgumu un ierosina jautājuma izskatīšanu Krīzes vadības padomē, sagatavojot informāciju par humānās palīdzības sniegšanas nepieciešamību, humānās palīdzības veidu, apjomu, nepieciešamo valsts finansējumu un tā finansēšanas avotu, kā arī norāda humānās palīdzības sniegšanā līdzatbildīgās institūcijas. Līdzatbildīgo institūciju atbalsts dažkārt ir nepieciešams, lai efektīvāk risinātu vairāku nozaru jautājumus, kas attiecas uz citu subjektu kompetenci, humānās palīdzības sagatavošanu, formalitāšu kārtošanu, resursu sagatavošanu, un citiem loģistikas jautājumiem. Lēmumu par humānās palīdzības sniegšanu pieņem Ministru kabinets, pamatojoties uz Krīzes vadības padomes priekšlikumu un atbildīgās ministrijas sagatavoto informāciju. Piemēram, atbildīgā ministrija izvērtē, vai humāno palīdzību būtu lietderīga nodrošināt materiālu veidā, vai tomēr to iespējams realizēt ar finansējuma piešķīrumu, to novirzot caur starptautiskajām organizācijām, piemēram, ANO aģentūrām vai Starptautiskā Sarkanā krusta organizācijām, tādējādi nodrošinot ātru un efektīvu līdzekļu izmantošanu.  Noteikumu projekts paredz, ka atbildīgā ministrija sadarbībā ar līdzatbildīgajām institūcijām koordinē ar humānās palīdzības sniegšanas saistītos jautājumus, kas saistīti ar valsts materiālajās rezervēs esošo resursu izvērtēšanu un sagatavošanu, muitas formalitātēm un nepieciešamo dokumentu iesniegšanu muitas iestādē.  Noteikumu projekts paredz, ka Satiksmes ministrija sniedz informāciju atbildīgai ministrijai par pieejamajiem transportlīdzekļiem, to izmantošanas izmaksām, kā arī prognozējamo nepieciešamo laiku humānās palīdzības nogādāšanai, bet Ekonomikas ministrija un Zemkopības ministrija nepieciešamības gadījumā apzina komersantus, kuru preces un pakalpojumi varētu veidot humānās palīdzības sniegšanu, kā arī to izmaksas un pieejamību. Šo ministriju sniegtā informācija ir būtiska atbildīgai ministrijai, lai vispusīgi varētu izvērtēt pieejamo pakalpojumu un preču pieejamību, kuras nav valsts materiālo rezervju resursos, bet pieejami atlikto piegāžu līgumos vai sadarbības līgumu ietvaros.  Noteikumu projektā noteikts, ka Ministru kabinets, nepieciešamības gadījumā, var uzdot Ārlietu ministrijai nodrošināt humānās palīdzības sniegšanas piedāvājuma nosūtīšanu starptautiskajai organizācijai vai valstij, izmantojot diplomātiskos kanālus.  Noteikumu projekts paredz, ka pēc Krīzes vadības padomes pieprasījuma, atbildīgā ministrija kopā ar līdzatbildīgajām institūcijām sagatavo un iesniedz informācija par humānās palīdzības sniegšanas veiktajiem pasākumiem, piemēram, lai izvērtētu esošo kārtību un sadarbību palīdzības sniegšanas gadījumā.  Kā rāda iepriekšējo gadu prakse, tad humānās palīdzības atbalsts no Latvijas puses bieži tiek sniegts finansiālās palīdzības veidā, tādēļ Noteikumu projekts paredz, ka Ministru kabinets var lemt par finansiālas palīdzības sniegšanu no valsts budžeta līdzekļiem. Latvijas sniegtās humānās palīdzības apmērs (gan finanšu, gan materiālo vērtību izteiksmē) ir atkarīgs no notikušām katastrofām vai krīžu situācijām pasaulē, kā arī valsts finansiālajām spējām. Finansiālais atbalsts humānās palīdzības jomā pārsvarā tiek nodrošināts no budžeta programmas “Līdzekļi neparedzētajiem gadījumiem” vai arī atsevišķos gadījumos veiktas iemaksas starptautiskajās organizācijās no Ārlietu ministrijas programmas “Iemaksas starptautiskajās organizācijās. Piemēram, Latvija humānās palīdzības sniegšanai, t.sk. arī pašvaldības, kopā atvēlēja 2013.gadā 80 tūkst. euro, 2014.gadā ~ 362 tūkst. euro, 2015.gadā ~ 481 tūkst. euro, bet 2016.gadā 84 tūkst. euro. |
| 3. | Projekta izstrādē iesaistītās institūcijas | Iekšlietu ministrija, Valsts ugunsdzēsības un glābšanas dienests. |
| 4. | Cita informācija | Noteikumu projektā nav paredzēts mainīt vai grozīt Civilās aizsardzības un katastrofās pārvaldīšanas likumā un Nacionālās drošības likumā noteikto subjektu deleģējumu un kompetenci, kā arī Ministru kabineta 2011.gada 18.janvāra noteikumos Nr.42 “Krīzes vadības padomes nolikums” noteikto Krīzes vadības padomes uzdevumus, tiesības un darba organizācijas kārtību. Noteikumu projektā nav paredzēts mainīt vai grozīt Ministru kabineta 2009.gada 7.aprīļa noteikumos Nr.300 “Ministru kabineta kārtības rullis” noteikto kārtību, kas attiecas uz Ministru kabinetā izskatāmo dokumentu veidiem, to iesniegšanu, saskaņošanu, virzību un izskatīšanas kārtību.  Noteikumu projekts paredz, ka gadījumos, kad nepieciešams lūgt humāno palīdzību un situācijās, kad paredzēts sniegt humāno palīdzību, atbildīgās ministrijas sagatavoto informāciju izvērtē Krīzes vadības padome pirms tā pieņemšanas Ministru kabineta sēdē, saskaņā ar Ministru kabineta 2011.gada 18.janvāra noteikumiem Nr.42 “Krīzes vadības padomes nolikums”. Noteikumu projektā noteikta arī Ministru kabineta lēmumā norādāmā informācija humānās palīdzības saņemšanas un nosūtīšanas gadījumos. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs valsts un pašvaldību institūcijas, kuras nodrošinās humānās palīdzības pieprasīšanas un saņemšanas pasākumu īstenošanu, kā arī sabiedrību kopumā, katastrofu, to draudu vai krīzes situācijās. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Piemērojot projektu, nav iespējams paredzēt humānās palīdzības saņemšanai un humānās palīdzības sniegšanai paredzamās informācijas un darbības apjomu, jo tas būs atkarīgs no katastrofas, tās draudiem vai krīzes situācijas. Projekts neparedz papildu administratīvās izmaksas salīdzinājumā ar pašlaik spēkā esošo regulējumu. |
| 4. | Cita informācija | Noteikumu projekta 11., 13., 17., 27. un 29.punktā ir atsauce uz Valsts civilās aizsardzības kontaktpunktu un tā darbības noteikto kārtību, kas tiks reglamentēta Ministru kabineta noteikumos, kuri izdodami uz Civilās aizsardzības un katastrofas pārvaldīšanas likuma 8.panta otrās daļas 6.punktu. Minētie Ministru kabineta noteikumi “Valsts civilās aizsardzības kontaktpunkta noteikumi” (VSS-908) pašlaik ir saskaņošanas procesā un tiks virzīti izskatīšanai Ministru kabinetā, vienlaikus ar Ministru kabineta noteikumu projektu „Starptautiskās palīdzības pieprasīšanas kārtība” (VSS-802) un ar šo Noteikumu projektu.  Latvijas sniegtās humānās palīdzības apmērs (gan finanšu, gan materiālo vērtību izteiksmē) ir atkarīgs no notikušām katastrofām vai krīžu situācijām pasaulē, kā arī valsts finansiālajām spējam. Humānās palīdzības sniegšanas gadījumā finanšu līdzekļi tiek piešķirti saskaņā ar Ministru kabineta 2009.gada 22.decembra noteikumiem Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus”, vai arī tiek piešķirti no Ārlietu ministrijas budžeta programmām. Latvija 2013.gadā humānās palīdzības sniegšanai atvēlēja 80 tūkst. euro, 2014.gadā ~ 362 tūkst. euro, 2015.gadā ~ 480 tūkst. euro, bet 2016.gadā 84 tūkst. euro[[12]](#footnote-12). Latvija iestājoties Eiropas Savienībā no valsts, kas starptautisko palīdzību saņēma, ir kļuvusi par valsti, kas sniedz palīdzību citām valstīm katastrofas, to draudu vai krīzes situācijās. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projektā netiek pārņemtas Eiropas Savienības prasības. Piemērojot projekta 9.punktā un 10.punktā noteikto, paredzēts rīkoties saskaņā ar nacionālo tiesisko regulējumu un ar tieši piemērojamiem Eiropas Savienības normatīvajiem aktiem. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. Projekts ir publicēts Iekšlietu ministrijas tīmekļa vietnē sadaļā „Sabiedrības līdzdalība”. |
| 2. | Sabiedrības līdzdalība projekta izstrādē | Projekts un tā sākotnējās ietekmes novērtējuma ziņojums (anotācija) tiks ievietots Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību rakstveidā izteikt savu viedokli par projektu. |
| 3. | Sabiedrības līdzdalības rezultāti | Noteikumu projekts 2017.gada 11.aprīlī publicēts Iekšlietu ministrijas mājas lapā, sadaļā Sabiedrības līdzdalība[[13]](#footnote-13). Par Noteikumu projektu elektroniski un rakstiski netika saņemti priekšlikumi un iebildumi no sabiedrības. |
| 4. | Cita informācija | Ministru kabineta noteikumu projekts „Starptautiskās palīdzības pieprasīšanas kārtība” (VSS-802) un Ministru kabineta noteikumu projekts “Valsts civilās aizsardzības kontaktpunkta noteikumi” (VSS-908), kuri pašlaik ir saskaņošanas procesā, tiks virzīti vienlaikus ar Noteikumu projektu izskatīšanai Ministru kabinetā vienotā dokumentu paketē. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildē, atkarībā no humānās palīdzības saņemšanas vai sniegšanas veida un rakstura, tiks iesaistīti katastrofu pārvaldīšanas subjekti. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Jaunas funkcijas un uzdevumi netiek radīti. Institūcijai pieejamos cilvēkresursus tas neietekmē.  Jaunas institūcijas netiks veidotas.  Esošo institūciju likvidācija vai reorganizācija nav plānota. |
| 3. | Cita informācija | Nav. |

Anotācijas III, IV – projekts šīs jomas neskar.

Iekšlietu ministrs R.Kozlovskis

Vīza: valsts sekretārs D. Trofimovs

I.Nakurts, 67075922

[ivars.nakurts@vugd.gov.lv](mailto:ivars.nakurts@vugd.gov.lv)

1. Tiešsaite: <https://www.unocha.org/our-work/coordination/international-search-and-rescue-advisory-group-insarag> [↑](#footnote-ref-1)
2. Tiešsaite: [http://www.mfa.gov.lv/arpolitika/attistibas-sadarbiba/humana-palidziba; ESVIS sistēma: 2014.gada Latvijas pozīcija Nr.1](http://www.mfa.gov.lv/arpolitika/attistibas-sadarbiba/humana-palidziba;%20%20ESVIS%20sistēma:%202014.gada%20Latvijas%20pozīcija%20Nr.1) par “Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai, un Padomes secinājumu projektu par Hjogo rīcības pamatplānu laikposmam pēc 2015. gada: elastības/izturētspējas veidošana, īstenojot riska pārvaldību” [↑](#footnote-ref-2)
3. Tiešsaite: <https://likumi.lv/ta/id/261841-par-humanas-palidzibas-sniegsanu-bulgarijas-republikai> [↑](#footnote-ref-3)
4. Tiešsaite: <https://likumi.lv/ta/id/277099-par-iespejamo-humano-palidzibu-beglu-krizes-risinasana> [↑](#footnote-ref-4)
5. Tiešsaite: <https://likumi.lv/ta/id/281222-par-humanas-palidzibas-sniegsanu-griekijai-migracijas-krizes-risinasanai> [↑](#footnote-ref-5)
6. Tiešsaite: <https://fts.unocha.org/> [↑](#footnote-ref-6)
7. Tiešsaite: <http://vvc.gov.lv/index.php?route=product/search&search=Host%20nation%20support> [↑](#footnote-ref-7)
8. Tiešsaite: <http://www.ifrc.org/en/what-we-do/idrl/idrl-guidelines/> [↑](#footnote-ref-8)
9. Tiešsaite: <https://likumi.lv/doc.php?id=201131&version_date=26.11.2009> [↑](#footnote-ref-9)
10. Tiešsaite: <https://likumi.lv/ta/id/180281-par-humanas-palidzibas-sniegsanu-gruzijai> [↑](#footnote-ref-10)
11. Tiešsaite: <https://www.prefecturedepolice.interieur.gouv.fr/Sequana/EU-Sequana-2016/L-Union-Europeenne-partenaire-cle/The-European-Civil-Protection-Mechanism> [↑](#footnote-ref-11)
12. Tiešsaite: <http://www.mfa.gov.lv/images/File/Humana_palidziba_2011-2016.pdf> [↑](#footnote-ref-12)
13. Tiešsaite: <http://www.iem.gov.lv/lat/sadarbiba_ar_nvo/diskusiju_dokumenti/?doc=36132> [↑](#footnote-ref-13)